Ego Alexander, frater ducis Burgundię, notum facio presentibus et futuris, quod Girardus, dominus de Morturel, dedit in elemosinam fratribus Jerosolimitani Hospitalis pratum quod partitur cum Petro, filio Guidonis de Pomarco, et casamentum quod ab eo tenet idem Petrus in pratis et vineis, vel quibuslibet aliis modis. Ob hanc autem donationem predictus Girardus habuit de bonis fratrum Hospitalis LXXVII libras Divionenses. Retinuit vero idem Girardus in prato illo VI denarios annuatim reddendos mense martio. Qui si tunc non reddentur, illi qui pratum tenebunt, in duplo reddent ei denarios illos sine aliqua lege. Propter hanc elemosinam ipse Girardus particeps effectus est omnium bonorum que fiunt et a modo fient in domibus Jerosolimitani Hospitalis. Testes sunt frater Johannes, Belnensis bajulię magister; frater Petrus de Bella cruce; frater Phibertus, magister de Servanges; Lambertus, prepositus Montis Acuti; Theobaudus de Chainiaco; Guido de Bosco Tyrri, milites. Ut autem hoc perpetuo firmum habeatur, presentem cartam sigillo meo feci communiri.